ระเบียบคณะกรรมการตุลาการศาลยุติธรรมระเบียบคณะกรรมการตุลาการศาลยุติธรรมว่าด้วยหลักเกณฑ์และวิธีการสอบสวนพ.ศ. ๒๕๔๔ โดยที่เป็นการสมควรให้มีระเบียบว่าด้วยหลักเกณฑ์และวิธีการสอบสวนอาศัยอำนาจตามความในมาตรา ๗๐ วรรคสองแห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓ คณะกรรมการตุลาการศาลยุติธรรมจึงวางระเบียบไว้ดังต่อไปนี้หมวด ๑บททั่วไป ข้อ ๑ ระเบียบนี้เรียกว่า"ระเบียบคณะกรรมการตุลาการศาลยุติธรรม ว่าด้วยหลักเกณฑ์และวิธีการสอบสวน พ.ศ.๒๕๔๔"ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในระเบียบนี้"ก.ต." หมายความว่า คณะกรรมการตุลาการศาลยุติธรรม"คณะกรรมการสอบสวน" หมายความว่าคณะกรรมการสอบสวนซึ่งประธานศาลฎีกาแต่งตั้งตามมาตรา ๖๙ วรรคหนึ่งแห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓"การสอบสวนวินัย" หมายความว่าการสอบสวนโดยคณะกรรมการสอบสวนซึ่งประธานศาลฎีกาแต่งตั้งตามมาตรา ๖๙ วรรคหนึ่งแห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓"ประธานกรรมการ" หมายความว่าประธานของคณะกรรมการสอบสวน"กรรมการ" หมายความว่ากรรมการของคณะกรรมการสอบสวนหมวด ๒หลักเกณฑ์การสอบสวน ข้อ ๔ ในกรณีที่การสอบสวนข้อเท็จจริงในชั้นต้นมีมูลว่าข้าราชการตุลาการใด กระทำผิดวินัยอย่างร้ายแรงที่มีโทษถึงไล่ออก ปลดออก หรือให้ออกให้ดำเนินการสอบสวนข้าราชการตุลาการนั้นตามหลักเกณฑ์การสอบสวนและวิธีการสอบสวนที่กำหนดในระเบียบนี้ข้อ ๕ ในการสอบสวนวินัยให้ประธานศาลฎีกาแต่งตั้งคณะกรรมการสอบสวน ซึ่งประกอบด้วยกรรมการซึ่งเป็นข้าราชการตุลาการและเป็นผู้ซึ่งไม่มีส่วนได้เสียหรือเกี่ยวข้องในเรื่องนั้นขึ้นอย่างน้อยสามคนเพื่อทำการสอบสวนโดยมีประธานกรรมการหนึ่งคนและกรรมการอย่างน้อยอีกสองคน และให้กรรมการคนหนึ่งเป็นเลขานุการเมื่อมีการแต่งตั้งคณะกรรมการสอบสวนแล้วหากมีเหตุจำเป็นหรือเหตุสมควรต้องเปลี่ยนแปลงบุคคลที่ได้รับแต่งตั้งเป็นคณะกรรมการสอบสวนให้ประธานศาลฎีกามีคำสั่งเปลี่ยนแปลงได้โดยให้สำนักคณะกรรมการตุลาการศาลยุติธรรมแจ้งคำสั่งตามวิธีการในข้อ ๖การเปลี่ยนแปลงตัวบุคคลที่ได้รับแต่งตั้งเป็นคณะกรรมการสอบสวนหรือการเปลี่ยนแปลงตำแหน่งหรืออาวุโสของบุคคลดังกล่าวไม่กระทบถึงการแต่งตั้งหรือการสอบสวนที่ได้กระทำไปแล้วข้อ ๖ คำสั่งแต่งตั้งคณะกรรมการสอบสวนต้องระบุชื่อและตำแหน่งของผู้ถูกกล่าวหาเรื่องที่กล่าวหา ชื่อและตำแหน่งของคณะกรรมการสอบสวน ทั้งนี้ ให้เป็นไปตามแบบ สส. ๑ท้ายระเบียบนี้เมื่อมีคำสั่งแต่งตั้งคณะกรรมการสอบสวนแล้วให้สำนักคณะกรรมการตุลาการศาลยุติธรรมแจ้งคำสั่งให้ผู้ถูกกล่าวหาและคณะกรรมการสอบสวนทราบโดยเร็วโดยให้ลงลายมือชื่อและวันที่ที่รับทราบด้วย ทั้งนี้ หากมีผู้ไม่ยอมลงลายมือชื่อรับทราบให้สำนักคณะกรรมการตุลาการศาลยุติธรรมจดแจ้งเหตุที่ไม่มีลายมือชื่อนั้นไว้แทนการลงลายมือชื่อโดยให้บันทึกรายละเอียดแนบสำนวนการสอบสวนวินัยไว้ข้อ ๗ ผู้ถูกกล่าวหาอาจคัดค้านคณะกรรมการสอบสวนคนหนึ่งคนใดได้โดยทำเป็นหนังสือยื่นต่อคณะกรรมการสอบสวนก่อนเริ่มการสอบสวนหรือถ้าทราบเหตุที่พึงคัดค้านในระหว่างการสอบสวนก็ให้ยื่นหนังสือคัดค้านภายในสิบห้าวันนับแต่วันทราบเหตุแห่งการคัดค้านให้นำบทบัญญัติในลักษณะ ๒ หมวด ๒ การคัดค้านผู้พิพากษาแห่งประมวลกฎหมายวิธีพิจารณาความแพ่งมาใช้บังคับกับเหตุคัดค้านและการคัดค้านคณะกรรมการสอบสวนด้วยโดยอนุโลมเมื่อได้รับหนังสือคัดค้านแล้วผู้ถูกคัดค้านอาจทำคำชี้แจงได และให้ประธานกรรมการเสนอเรื่องการคัดค้านให้ประธานศาลฎีกาพิจารณาต่อไปในการพิจารณาเรื่องการคัดค้าน หากประธานศาลฎีกาเห็นว่าการคัดค้านนั้นมีเหตุอันควรฟังได้ให้มีคำสั่งเปลี่ยนแปลงคณะกรรมการสอบสวนตามความเหมาะสมโดยเร็วแต่ถ้าเห็นว่าการคัดค้านนั้นไม่มีเหตุอันควรรับฟังก็ให้ยกเสียซึ่งคำคัดค้านนั้นโดยให้บันทึกเหตุผลนั้นรวมไว้กับสำนวนการสอบสวนข้อ ๘ ในกรณีที่คณะกรรมการสอบสวนเห็นว่าผู้ถูกกล่าวหากระทำผิดวินัยอย่างร้ายแรงในเรื่องอื่นนอกจากที่ระบุไว้ในคำสั่งแต่งตั้งคณะกรรมการสอบสวนให้คณะกรรมการสอบสวนรายงานให้ประธานศาลฎีกาทราบโดยเร็ว หากประธานศาลฎีกาเห็นว่ากรณีมีมูลที่ควรกล่าวหาว่ากระทำผิดวินัยอย่างร้ายแรงให้แต่งตั้งคณะกรรมการสอบสวนสำหรับเรื่องนั้น โดยจะแต่งตั้งคณะกรรมการสอบสวนคณะเดิมเป็นผู้ทำการสอบสวนหรือจะแต่งตั้งคณะกรรมการสอบสวนใหม่ก็ได้ข้อ ๙ ในกรณีที่การสอบสวนพาดพิงไปถึงข้าราชการฝ่ายตุลาการศาลยุติธรรมอื่นให้คณะกรรมการสอบสวนพิจารณาในเบื้องต้นว่าข้าราชการฝ่ายตุลาการศาลยุติธรรมผู้นั้นมีส่วนร่วมกระทำการในเรื่องที่สอบสวนนั้นด้วยหรือไม่ถ้าเห็นว่าเป็นผู้มีส่วนร่วมกระทำการในเรื่องที่สอบสวนนั้นอยู่ด้วยให้คณะกรรมการรายงานไปยังประธานศาลฎีกาหรือเลขาธิการสำนักงานศาลยุติธรรม แล้วแต่กรณีเพื่อพิจารณาดำเนินการตามสมควรหากประธานศาลฎีกาเห็นว่า กรณีมีมูลที่ควรกล่าวหาว่ากระทำผิดวินัยอย่างร้ายแรงให้แต่งตั้งคณะกรรมการสอบสวนโดยจะแต่งตั้งคณะกรรมการสอบสวนคณะเดิมเป็นผู้ทำการสอบสวนหรือจะแต่งตั้งคณะกรรมการสอบสวนใหม่ก็ได้ทั้งนี้ให้ใช้พยานหลักฐานที่ได้ดำเนินการสอบสวนมาแล้วประกอบการพิจารณาได้ในกรณีที่มีการแต่งตั้งคณะกรรมการสอบสวนใหม่ให้สำเนาพยานหลักฐานที่เกี่ยวข้องในสำนวนสอบสวนเดิมรวมไว้ในสำนวนสอบสวนใหม่และให้ใช้เป็นพยานหลักฐานประกอบการพิจารณาในสำนวนสอบสวนใหม่ข้อ ๑๐ ในกรณีที่ข้าราชการตุลาการถูกฟ้องคดีอาญาหาก ก.ต. เห็นว่าข้อเท็จจริงที่ปรากฏตามคำพิพากษาได้ความประจักษ์ชัดแจ้งอยู่แล้วก.ต.จะใช้คำพิพากษาอันถึงที่สุดของศาลเพื่อประกอบการพิจารณาโดยไม่ต้องแต่งตั้งคณะกรรมการสอบสวนก็ได้แต่ต้องแจ้งให้ข้าราชการตุลาการนั้นทราบและให้มีโอกาสชี้แจงก่อนหมวด ๓วิธีการสอบสวน ข้อ ๑๑ เมื่อได้มีการแจ้งคำสั่งตามข้อ ๖ แล้วให้ประธานกรรมการเรียกประชุมคณะกรรมการสอบสวนเพื่อกำหนดแนวทางการสอบสวนต่อไปข้อ ๑๒ การประชุมและการสอบสวนของคณะกรรมการสอบสวนต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมดจึงจะเป็นองค์ประชุมในการประชุมและการสอบสวนของคณะกรรมการสอบสวน ถ้าประธานกรรมการไม่อยู่ในที่ประชุมหรือไม่อาจมาประชุมได้ให้ที่ประชุมเลือกกรรมการคนหนึ่งเป็นประธานในที่ประชุมการวินิจฉัยชี้ขาดของที่ประชุมให้ถือเสียงข้างมากกรรมการคนหนึ่งให้มีเสียงหนึ่งในการลงคะแนนและห้ามมิให้งดออกเสียงถ้ามีคะแนนเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดข้อ ๑๓ ให้คณะกรรมการสอบสวนดำเนินการสอบสวนให้แล้วเสร็จภายในกำหนดระยะเวลาสามสิบวันนับแต่วันได้รับแต่งตั้งเว้นแต่กรณีมีเหตุจำเป็นที่ทำให้การสอบสวนไม่แล้วเสร็จภายในกำหนดระยะเวลานั้นก็ให้ขยายระยะเวลาออกไปอีกได้ไม่เกินสองครั้งโดยแต่ละครั้งจะต้องไม่เกินสิบห้าวันและต้องแจ้งให้ประธานศาลฎีกาทราบพร้อมทั้งแสดงเหตุที่ต้องขยายเวลาไว้ด้วยทุกครั้งหากพ้นกำหนดระยะเวลาตามวรรคหนึ่งแล้วคณะกรรมการสอบสวนยังดำเนินการสอบสวนไม่แล้วเสร็จให้บันทึกเหตุที่ทำให้การสอบสวนไม่แล้วเสร็จต่อประธานศาลฎีกาเพื่อขออนุมัติให้ขยายกำหนดระยะเวลาตามความจำเป็นครั้งละไม่เกินสามสิบวันทั้งนี้กำหนดระยะเวลาทั้งหมดต้องไม่เกินหนึ่งร้อยแปดสิบวันข้อ ๑๔ เมื่อได้พิจารณาและประชุมกำหนดแนวทางการสอบสวนแล้วให้คณะกรรมการสอบสวนเรียกผู้ถูกกล่าวหามาเพื่อแจ้งและอธิบายข้อกล่าวหาให้ผู้ถูกกล่าวหาทราบโดยไม่ต้องระบุชื่อพยานและต้องให้สิทธิแก่ผู้ถูกกล่าวหาชี้แจงและนำพยานหลักฐานเข้าสืบแก้ข้อกล่าวหาได้ตามวิธีการในหมวดนี้ข้อ ๑๕ บันทึกการแจ้งข้อกล่าวหาตามข้อ๑๔ ให้เป็นไปตามแบบ สส. ๒ ท้ายระเบียบนี้โดยให้ผู้ถูกกล่าวหาลงลายมือชื่อรับทราบไว้และให้สำเนาให้ผู้ถูกกล่าวหาหนึ่งฉบับแล้วให้ถามผู้ถูกกล่าวหาว่าได้กระทำการตามที่ถูกกล่าวหาหรือไม่จะชี้แจงหรือให้ถ้อยคำอย่างไรบ้าง หากผู้ถูกกล่าวหาไม่ยอมลงลายมือชื่อรับทราบให้คณะกรรมการสอบสวนจดแจ้งเหตุที่ไม่มีลายมือชื่อนั้นไว้แทนการลงลายมือชื่อให้คณะกรรมการสอบสวนบันทึกถ้อยคำของผู้ถูกกล่าวหาไว้ถ้าผู้ถูกกล่าวหาไม่ให้ถ้อยคำก็ให้บันทึกรายงานไว้และดำเนินการสอบสวนต่อไปในกรณีที่ผู้ถูกกล่าวหาให้ถ้อยคำรับว่าได้กระทำการตามที่ถูกกล่าวหาให้คณะกรรมการสอบสวนบันทึกถ้อยคำรับ รวมทั้งเหตุผล สาเหตุแห่งการกระทำและข้อเท็จจริงอื่นที่เกี่ยวข้องไว้ด้วย ในกรณีนี้คณะกรรมการสอบสวนจะไม่ทำการสอบสวนต่อไปก็ได้หรือจะสอบสวนต่อไปตามควรเพื่อทราบข้อเท็จจริงและพฤติการณ์เกี่ยวกับเรื่องที่กล่าวหาก็ได้แล้วให้ดำเนินการตามข้อ ๒๓ในกรณีที่ผู้ถูกกล่าวหามิได้ให้ถ้อยคำรับสารภาพ ให้คณะกรรมการสอบสวนดำเนินการสอบสวนเพื่อรวบรวมพยานหลักฐานที่เกี่ยวข้องกับข้อกล่าวหาต่อไปข้อ ๑๖ เมื่อได้รับทราบบันทึกแจ้งข้อกล่าวหาแล้วผู้ถูกกล่าวหาอาจยื่นคำชี้แจงแก้ข้อกล่าวหาเป็นหนังสือต่อคณะกรรมการสอบสวนภายในสิบห้าวันถ้าผู้ถูกกล่าวหาไม่ได้ยื่นคำชี้แจงภายในกำหนดระยะเวลาให้คณะกรรมการสอบสวนดำเนินการสอบสวนต่อไปให้ผู้ถูกกล่าวหาแสดงโดยชัดแจ้งในคำชี้แจงแก้ข้อกล่าวหาว่ายอมรับหรือปฏิเสธข้อกล่าวหาทั้งสิ้นหรือแต่บางส่วนรวมทั้งเหตุแห่งการนั้นผู้ถูกกล่าวหาอาจยื่นคำชี้แจงแก้ข้อกล่าวหาเพิ่มเติมต่อคณะกรรมการสอบสวนได้ก่อนการสอบสวนเสร็จสิ้นทั้งนี้คณะกรรมการสอบสวนมีอำนาจให้ผู้ถูกกล่าวหาชี้แจงแก้ข้อกล่าวหาเพิ่มเติมได้ตามที่เห็นสมควรข้อ ๑๗ ในการสอบสวนให้คณะกรรมการสอบสวนเรียกผู้ซึ่งจะถูกสอบปากคำเข้ามาในที่สอบสวนคราวละหนึ่งคนและห้ามมิให้บุคคลอื่นอยู่ในที่สอบสวน เว้นแต่บุคคลซึ่งคณะกรรมการสอบสวนอนุญาตให้อยู่ในที่สอบสวนเพื่อประโยชน์แห่งการสอบสวนการสอบปากคำผู้ถูกกล่าวหาหรือพยาน ให้บันทึกถ้อยคำไว้ตามแบบสส. ๓ ท้ายระเบียบนี้ แล้วให้อ่านให้ผู้ให้ถ้อยคำฟังและให้ผู้ให้ถ้อยคำลงลายมือชื่อไว้ ถ้าผู้ให้ถ้อยคำไม่ลงลายมือชื่อให้คณะกรรมการสอบสวนจดแจ้งเหตุที่ไม่มีลายมือชื่อนั้นไว้แทนการลงลายมือชื่อข้อ ๑๘ ให้กรรมการสอบสวนเป็นเจ้าพนักงานตามประมวลกฎหมายอาญาและให้มีอำนาจเช่นเดียวกับพนักงานสอบสวนตามประมวลกฎหมายวิธีพิจารณาความอาญาเพียงเท่าที่เกี่ยวกับอำนาจและหน้าที่ของกรรมการสอบสวนและให้มีอำนาจดังต่อไปนี้ด้วย คือ(๑) เรียกให้กระทรวง ทบวง กรม หน่วยราชการ รัฐวิสาหกิจหน่วยงานอื่นของรัฐ หรือห้างหุ้นส่วน บริษัท ชี้แจงข้อเท็จจริงส่งเอกสารและหลักฐานที่เกี่ยวข้อง ตรวจพิสูจน์พยานหลักฐานและทำความเห็นในเรื่องดังกล่าวส่งผู้แทนหรือบุคคลในสังกัดมาชี้แจงหรือให้ถ้อยคำเกี่ยวกับเรื่องที่สอบสวน(๒) เรียกผู้ถูกกล่าวหาหรือบุคคลใด ๆ มาชี้แจงหรือให้ถ้อยคำหรือส่งเอกสารและหลักฐานเกี่ยวกับเรื่องที่สอบสวนในกรณีไม่สามารถเรียกพยานมาให้ถ้อยคำต่อคณะกรรมการสอบสวน หรือคณะกรรมการสอบสวนเรียกพยานไม่ได้ภายในเวลาอันสมควรคณะกรรมการสอบสวนจะไม่สอบสวนพยานนั้นก็ได้ แต่ต้องบันทึกเหตุนั้นไว้ในสำนวนสอบสวนข้อ ๑๙ ในการนำเอกสารหรือวัตถุมาใช้เป็นพยานหลักฐานในสำนวนสอบสวนให้บันทึกที่มาของพยานหลักฐานดังกล่าวไว้เท่าที่จะทำได้ด้วยว่าเป็นพยานหลักฐานที่ได้มาอย่างไรจากผู้ใด และเมื่อใดการอ้างพยานเอกสารให้ใช้ต้นฉบับเอกสารเว้นแต่ไม่อาจนำต้นฉบับมาได้ สำเนาที่รับรองว่าถูกต้องก็อ้างเป็นพยานได้ข้อ ๒๐ เมื่อเสร็จสิ้นการรวบรวมพยานหลักฐานของฝ่ายผู้กล่าวหาแล้วให้คณะกรรมการสอบสวนดำเนินการประชุมเพื่อพิจารณาว่ามีพยานหลักฐานใดสนับสนุนข้อกล่าวหาว่าผู้ถูกกล่าวหาได้กระทำการใดเมื่อใด อย่างไรและเป็นความผิดวินัยกรณีใดตามมาตราใดบกพร่องต่อหน้าที่หรือหย่อนความสามารถในอันที่จะปฏิบัติหน้าที่ราชการหรือประพฤติตนไม่สมควรที่จะให้คงเป็นข้าราชการตุลาการต่อไปตามมาตรา ๓๕แห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓ หรือไม่อย่างไรแล้วให้คณะกรรมการสอบสวนเรียกผู้ถูกกล่าวหามาพบเพื่อแจ้งข้อกล่าวหาโดยระบุข้อกล่าวหาที่ปรากฏตามพยานหลักฐานว่าเป็นความผิดวินัยกรณีใดตามมาตราใดบกพร่องต่อหน้าที่หรือหย่อนความสามารถในอันที่จะปฏิบัติหน้าที่ราชการหรือประพฤติตนไม่สมควรที่จะให้คงเป็นข้าราชการตุลาการต่อไปตามมาตรา ๓๕ อย่างไรและสรุปพยานหลักฐานที่สนับสนุนข้อกล่าวหาเท่าที่มีให้ทราบ โดยระบุวัน เวลา สถานที่และการกระทำที่มีลักษณะเป็นการสนับสนุนข้อกล่าวหาโดยไม่ต้องระบุชื่อพยานการแจ้งข้อกล่าวหาและสรุปพยานหลักฐานที่สนับสนุนข้อกล่าวหาตามวรรคหนึ่งให้ทำบันทึกมีสาระสำคัญตามแบบ ส.ส. ๔ ท้ายระเบียบนี้ โดยทำเป็นสองฉบับเพื่อมอบให้ผู้ถูกกล่าวหาหนึ่งฉบับ เก็บไว้ในสำนวนการสอบสวนหนึ่งฉบับและให้ผู้ถูกกล่าวหาลงลายมือชื่อและวันเดือนปีที่รับทราบไว้เป็นหลักฐานด้วยข้อ ๒๑ ในการสอบสวนให้คณะกรรมการสอบสวนให้โอกาสแก่ผู้ถูกกล่าวหาที่จะชี้แจงข้อกล่าวหาตลอดจนนำพยานหลักฐานมาสืบแก้ข้อกล่าวหาได้ ทั้งนี้ ภายในกำหนดระยะเวลาอันสมควรผู้ถูกกล่าวหาจะนำพยานหลักฐานมาเอง หรือจะขอให้คณะกรรมการสอบสวนเรียกพยานหลักฐานนั้นมาก็ได้ข้อ ๒๒ หากคณะกรรมการสอบสวนเห็นว่าการสอบสวนพยานหลักฐานใดจะทำให้การสอบสวนต้องล่าช้าไปโดยไม่จำเป็นหรือมิใช่พยานหลักฐานในประเด็นสำคัญคณะกรรมการจะงดการสอบสวนพยานหลักฐานนั้นเสียก็ได้แต่ต้องบันทึกเหตุนั้นไว้ในสำนวนการสอบสวนข้อ ๒๓ เมื่อทำการสอบสวนเสร็จแล้วให้คณะกรรมการสอบสวนประชุมปรึกษาทำรายงานความเห็น สรุปข้อเท็จจริง พยานหลักฐานและเหตุผลแห่งคำวินิจฉัย พร้อมความเห็นว่า ผู้ถูกกล่าวหากระทำผิดวินัยตามเรื่องกล่าวหาหรือไม่และควรได้รับโทษสถานใด ทั้งนี้ให้เป็นไปตามแบบ สส. ๕ ท้ายระเบียบนี้ถ้ากรรมการสอบสวนคนใดไม่เห็นพ้องด้วยกับคำวินิจฉัยมีอำนาจทำความเห็นแย้ง คำแย้งนี้ให้รวมเข้าสำนวนไว้ให้คณะกรรมการสอบสวนจัดทำรายงานความเห็นตามวรรคหนึ่งเสนอต่อประธานศาลฎีกาและให้ส่งรายงานดังกล่าวต่อเลขานุการ ก.ต. เพื่อดำเนินการเสนอต่อคณะอนุกรรมการตุลาการศาลยุติธรรมประจำชั้นศาลพิจารณากลั่นกรองเสนอความเห็นภายในสิบห้าวันนับแต่ได้รับเรื่องจากเลขานุการก.ต.ข้อ ๒๔ เมื่อก.ต.ได้พิจารณารายงานความเห็นของคณะกรรมการสอบสวนและคณะอนุกรรมการตุลาการศาลยุติธรรมประจำชั้นศาลแล้วเห็นสมควรให้สอบสวนเพิ่มเติมประการใด ให้สั่งให้คณะกรรมการสอบสวนทำการสอบสวนเพิ่มเติมได้ตามความจำเป็นให้คณะกรรมการสอบสวนทำการสอบสวนเพิ่มเติมให้แล้วเสร็จโดยเร็วเมื่อสอบสวนเสร็จแล้ว ให้ส่งพยานหลักฐานที่ได้จากการสอบสวนเพิ่มเติมโดยไม่ต้องทำความเห็นไปให้ประธานศาลฎีกาตามข้อ๒๓ วรรคสามข้อ ๒๕ เมื่อก.ต. ได้พิจารณารายงานความเห็นตามข้อ ๒๔ แล้วมีมติว่าข้าราชการตุลาการผู้นั้นกระทำผิดวินัยอย่างร้ายแรงสมควรไล่ออก ปลดออกหรือให้ออกจากราชการ หรือมีมติเป็นประการอื่นใดให้ประธานศาลฎีกามีคำสั่งให้เป็นไปตามนั้นข้อ ๒๖ ในกรณีที่ปรากฏว่าการสอบสวนตอนใดทำไม่ถูกต้องตามหลักเกณฑ์หรือวิธีการที่กำหนดไว้ในระเบียบนี้ไม่ทำให้สำนวนสอบสวนทั้งหมดเสียไป หากมิใช่สาระสำคัญอันจะทำให้เสียความเป็นธรรมประธานศาลฎีกาจะสั่งให้แก้ไขหรือดำเนินการให้ถูกต้องหรือไม่ก็ได้แต่หากการสอบสวนตอนนั้นเป็นสาระสำคัญอันจะทำให้เสียความเป็นธรรมให้ประธานศาลฎีกาสั่งให้คณะกรรมการสอบสวนแก้ไขหรือดำเนินการการสอบสวนตอนนั้นให้ถูกต้องโดยเร็วข้อ ๒๗ การแต่งตั้งคณะกรรมการสอบสวนก่อนวันที่ระเบียบนี้ใช้บังคับให้คณะกรรมการสอบสวนดำเนินการตามหลักเกณฑ์และวิธีการที่กำหนดไว้ในพระราชบัญญัติระเบียบข้าราชการฝ่ายตุลาการพ.ศ. ๒๕๒๑ ต่อไปจนกว่าจะแล้วเสร็จในกรณีที่คณะกรรมการสอบสวนได้ทำการสอบสวนเสร็จแล้วให้ดำเนินการตามวิธีการในข้อ ๒๓ วรรคสามข้อ ๒๘ ให้ประธานศาลฎีการักษาการตามระเบียบนี้ประกาศ ณ วันที่ ๑๕ มิถุนายน พ.ศ. ๒๕๔๔ธวัชชัย พิทักษ์พลประธานกรรมการตุลาการศาลยุติธรรม[เอกสารแนบท้าย]๑.คำสั่งสำนักงานศาลยุติธรรม ที่ ....../๒๕.... เรื่อง แต่งตั้งคณะกรรมการสอบสวน(แบบ สส. ๑)๒.บันทึกการแจ้งข้อกล่าวหา (แบบ สส. ๒)๓.บันทึกการสอบปากคำ (แบบ สส. ๓)๔.บันทึกการแจ้งข้อกล่าวหาและสรุปพยานหลักฐานที่สนับสนุนข้อกล่าวหา (แบบ สส. ๔)๕.รายงานความเห็น (แบบ สส. ๕)(ดูข้อมูลจากภาพกฎหมาย)วิมล/ผู้จัดทำ๒๕ มิถุนายน ๒๕๕๓นฤดล/ผู้ตรวจ๑๖ กุมภาพันธ์ ๒๕๕๔[๑] ราชกิจจานุเบกษาเล่ม ๑๑๘/ตอนพิเศษ ๖๓ ง/หน้า ๔๗/๔ กรกฎาคม ๒๕๔๔